《晋鼓吹曲二十二首 其十四 于穆我皇》
魏晋·傅玄

于穆我皇。盛德圣且明。受禅君世。光济群生。普天率土。

莫不来庭。颙颙六合内。望风仰泰清。万国雍雍。兴颂声。

大化洽。地平而天成。七政齐。玉衡惟平。峨峨佐命。

济济群英。夙夜乾乾。万机是经。虽治兴。匪荒宁。谦道光。

冲不盈。天地合德。日月同荣。赫赫煌煌。曜幽冥。三光克从。

于显天。垂景星。龙凤臻。甘露宵零。肃神祇。祗上灵。

万物欣戴。自天效其成。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。